b"\n_START_ARTICLE_\nCan Quadres\n_START_SECTION_\nDescripci\xc3\xb3\n_START_PARAGRAPH_\nL\xe2\x80\x99edifici de producci\xc3\xb3 es va resoldre a partir de la repetici\xc3\xb3 d\xe2\x80\x99un m\xc3\xb2dul de set metres d\xe2\x80\x99amplada, amb coberta a dos vessants \xe2\x80\x93el del nord vidrat per aconseguir la il\xc2\xb7luminaci\xc3\xb3 natural de l\xe2\x80\x99interior\xe2\x80\x93 que cobria una gran superf\xc3\xadcie estesa en les dues direccions ortogonals. El procediment s\xe2\x80\x99acostava al de dent de serra sense arribar-hi, i seguia linealment precedents francesos. Al sud i a l\xe2\x80\x99oest, aquest sistema quedava limitat per dues naus convencionals, amb la caldera situada al centre de la de migdia. La casa del director, a\xc3\xafllada davant d\xe2\x80\x99aquesta fa\xc3\xa7ana, tamb\xc3\xa9 \xc3\xa9s del primer moment. La nau no va ser mai ampliada, i les necessitats creixents d\xe2\x80\x99espai es van anar resolent amb edificis independents al seu entorn. Avui est\xc3\xa0 molt compartimentada.\n_START_SECTION_\nHist\xc3\xb2ria\n_START_PARAGRAPH_\nEl 1881 l'enginyer industrial Narc\xc3\xads Nunell va contractar la construcci\xc3\xb3 de la f\xc3\xa0brica que Cuadras i Feliu \xe2\x80\x93aleshores establerts al Vapor Badia volia edificar en terrenys de l'ermot de Sant Oleguer. Consta que el 1883 la nova f\xc3\xa0brica estava acabada i que hi havia nou selfactines, dues m\xc3\xa0quines de ret\xc3\xb2rcer, onze bobinadores, dotze cardes i una m\xc3\xa0quina de vapor de cent cavalls de pot\xc3\xa8ncia. El mestre d'obres fou Marc Manich i el director de la f\xc3\xa0brica, el senyor Jenny. Posteriorment s'hi succe\xc3\xafren diferents noms comercials: Cuadras, Feliu i Companyia; Josep Cuadras i Prim, i Societat An\xc3\xb2nima Successora de Cuadras i Prim, totes dedicades a la ind\xc3\xbastria de la filatura d'estam."